זהר שרון

זהר שרון (נולד באוגוסט 1952) הוא שחקן גולף ישראלי עיוור, אלוף העולם בפעם השביעית ברציפות בגולף לעיוורים. התחרות האחרונה באליפות העולם נערכה באיטליה, רומא, בפארק הגולף דה מדיצ'י באוקטובר 2018. שרון נולד וגדל במושב אביאל במשפחה חקלאית מרובת ילדים וקשת יום שעלתה לישראל מתימן. למד ב"אורט השומרון" במגמת מכניקה עדינה. בצעירותו ניצח באליפות ישראל לנוער בריצה, אפילו שרץ יחף. התגייס לחטיבת הצנחנים, מילא תפקיד של חבלן וצלף חטיבתי. שרון איבד את ראייתו במהלך שירותו בצנחנים בשנת 1972, כאשר כימיקל מסוכן פגע בעיניו. בתחילה לא היה מודע לחומרת הפגיעה, והחל לאבד בהדרגה את ראייתו. למרות הפגיעה בראייתו, היה נחוש להמשיך בשירות הצבאי, סיים קורס קצינים והתקדם בתפקידי שדה. כשפרצה מלחמת יום הכיפורים כבר איבד לחלוטין את ראייתו בעין אחת. במהלך המלחמה גם שמיעתו נפגעה, והוא לקה בהלם קרב. כשלוש שנים לאחר המלחמה הפך לעיוור בשתי עיניו, ועולמו הצטמצם לטווח מישוש. בעקבות העיוורון שקע בדיכאון, אך החליט לא להרים ידיים, ולמצוא דרך להתמודד עם הנכות הקשה. החל לעסוק בחקלאות ובפיזיותרפיה. למד שנה בבצלאל ולמד במכון אבני ציור ופיסול במשך שמונה שנים. הרבה לצייר, והציג את יצירותיו בשורה של תערוכות בישראל ומחוצה לה, לרבות בתערוכה במרכז רוקפלר בניו יורק. שרון נמשך לתחום הספורט, והחל לרוץ 20 קילומטר מדי יום. הצטרף כשוער לנבחרת כדורשער של ישראל, והשתתף במשחקי הנבחרת שהשתתפה שלוש פעמים במשחקים הפאראלימפיים. היה חבר במשלחת ישראל למשחקי "המכביה הפן אמריקאים" שהתקיימו בבואנוס איירס בינואר 2007, והשתתפו בהן משלחות של ספורטאים יהודים לא נכים מכול דרום אמריקה ושאר העולם. התחרה שם בקטגוריית "סניורים" מעל גיל חמישים, וזכה במדליית הארד. שרון החל לשחק גולף בתחילת שנות התשעים. ההתחלה הייתה דרך מקרה, לאחר שעורך דין של גרושתו נתן לו מקל גולף, והציע לו לנסות להכניס כדור גולף לתוך חור שעשה בקופסת נעליים. כשעבר לשחק במגרש הגולף הגדול של קיסריה, נחל כישלונות והפסיק לשחק. שרון חזר לשחק גולף בשנת 2000, בתחילה, אימנו אותו, פני חלפון, המאמנת הוותיקה של מועדון הגולף בקיסריה, וריקארדו קורדובה-קורה, פסיכולוג ספורט מבוליביה, שלא נתן לו שום הנחה בשל נכותו. בגולף לעיוורים לכל מתחרה יש עוזר, שמכונה "קאדי", שמתלווה לשחקן, מגיש לו את המקל, ומנחה אותו כיצד להכות בכדור. זהר נעזר בשרותיו של שמשון לוי, שמשמש לו כעיניים במשך כעשר שנים. עם הזמן פיתחו השניים שיטת עבודה, שמסייעת לשרון לדייק במכותיו. כשהכדור קרוב לגומה, הם משלבים ידיים וצועדים יחד כדי לאמוד את המרחק. לוי מגיש לו את המקל המתאים, מכוון את הכדור, ונותן לשרון הנחיות לתיקון המכה, כשהוא רואה שתנועתו אינה נכונה. בדרך זו הם מתאמנים כ־10 שעות ביום, במשך יותר מ-10 שנים. הישגו הבינלאומי המשמעותי הראשון של שרון, היה זכייה בטורניר הזמנה עולמי שנערך בשנת 2003 בסקוטלנד. ב-2004 השתתף לראשונה באליפות העולם בגולף לעיוורים שנערכה באוסטרליה, וזכה במקום הראשון. שרון מתחרה כבר 14 עונות במסגרת האגודה הבינלאומית של הגולף לעיוורים (IBGA), בקבוצת 1B, עיוורים שלא רואים דבר ומשחקים במשקפיים שחורים. עם השנים הצטרפו לאגודה שחקני גולף מקצוענים לשעבר שאיבדו את ראייתם, והתחרות הפכה קשה יותר. באוגוסט 2008 הגן על תוארו כשזכה בפעם השנייה ברציפות באליפות העולם שנערכה בבלפסט. כעבור שנתיים זכה בפעם השלישית באליפות העולם שנערכה באנגליה באוגוסט 2010. ביולי 2013 זכה בפעם הרביעית ברציפות באליפות העולם בגולף לעיוורים שנערכה בקנדה בהשתתפות 70 שחקני גולף מ-11 מדינות. זה הישג שיא לשחקן גולף לעיוורים. בתום האליפות הוא החל בהכנות לקראת השתתפותו באליפות העולם הבאה, שתתקיים בסידני בשנת 2014. בין אליפויות העולם, השתתף שרון בתחרויות גולף נוספות וזכה להישגים נכבדים. הוא זכה פעמיים באליפות יפן הפתוחה, ובמקום הראשון בשתי תחרויות באוסטרליה. בשנת 2007 זכה בפעם השנייה באליפות אנגליה הפתוחה, וביולי 2012 זכה גם באליפות קנדה הפתוחה. בישראל אין תחרויות של גולף לעיוורים. שרון משתתף בארץ בתחרויות גולף רגילות, ולעיתים נוחל הצלחות. בשנת 2003 זכה במקום הראשון, בתחרות זוגות בליגה השלישית, עם שותפו, אשר אשטו, עולה חדש מאתיופיה. באליפות ישראל הפתוחה בגולף שנערכה בשנת 2010 בקיסריה שיתף פעולה עם סם גטה, המשותק בשתי רגליו. בשנת 2008 הצליח שרון להכניס את הכדור לגומה בחבטה אחת בשני מגרשים במהלך משחק אחד, שזה הישג נדיר לכל גולפאי. באוקטובר 2013 הוביל את נבחרת "שאר העולם" לניצחון על נבחרת צפון אמריקה בתוצאה של 13 ½ מול 12 ½, בתחרות הראשונה לעיוורים בסגנון "ריידר קאפ", לאחר שהשיג את התוצאה הטובה ביותר בין שחקני נבחרת "שאר העולם" עם 2 ½ נקודות מתוך 3. במאי 2014 זכה בפעם החמישית באליפות העולם שנערכה באוסטרליה, בקטגוריה הקשה ביותר B1, לאחר שניצח בתוצאה של 212 חבטות. כמה ימים לפני כן הוא זכה במקום השני (נטו) ובמקום הראשון (ברוטו) באליפות אוסטרליה הפתוחה. בתחרויות אלה הוא נעזר בקאדי הקבוע שלו, שמשון לוי. באפריל 2016 זכה במקום הראשון באליפות ארצות הברית הפתוחה. בנובמבר 2016 זכה בפעם השישית ברציפות באליפות העולם בגולף לעיוורים, שנערכה ביפן. באוקטובר 2018, זכה שוב זוהר שרון, בפעם השביעית ברציפות באליפות העולם בגולף לעיוורים. התחרות נערכה השנה באיטליה, רומא, בפארק הגולף דה מדיצ'י. Golf Club Parco de' Medici, Rome 4 - 5 October 2018 שרון נבחר לאיש השנה בתחום הספורט בטקס "אנשי השנה" של קשת וגלי צה"ל, שנערך בספטמבר 2003. ביולי 2012 השתתף בטקס שנערך מכון וינגייט, במהלכו צורף שמו להיכל התהילה וזאת בשל תרומתו לספורט הישראלי. בשנת 2013 זכה ב"פרס הצטיינות" השנתי מטעם יד לאיש הספורט היהודי, (המוכר ברחבי העולם בשם International Jewish Sports Hall of Fame -היכל התהילה של הספורטאים היהודים). שרון גר במושב אביאל. נשוי בפעם השנייה לדפנה, שחזרה בתשובה, ולהם ילד משותף שגדל כילד דתי. יש לו גם שני ילדים מנישואיו הראשונים. כדי לעסוק בספורט זה נזקק שרון לסיוע במימון הוצאותיו. את כל העלויות הכרוכות בתחרויות מכסה קרן ארגון נכי צה"ל, ואת שכרו של עוזרו, שמשון לוי, מממן משרד הביטחון. פירוט השתתפותו בתחרויות המשחקים הפאראלימפיים באתר הרשמי של IPC (באנגלית) טל מילר, לא רואה בעיניים, באתר ynet, 15 באוגוסט 2012 אורלי וגיא, בלתי ייאמן: כך אדם עיוור משחק גולף, באתר nana10‏, 28 במאי 2014 זהר שרון מתראיין לתוכנית הרדיו של גבי גזית באתר רדיו ללא הפסקה, 5 ביוני 2014 סרטי דוקומנטרי "במגרש של הבריאים" בערוץ של הבמאי טל מילר באתר יוטיוב, 15 בינואר 2014 "מאושר לקום בבוקר" באתר מגזין המושבות ערן נבון‏, בעיניים עצומות, באתר וואלה, 22 באוקטובר 2010 גדעון אוקו טל מילר, ‏שווה זהב: הגולפאי הישראלי העיוור שכבש את העולם, באתר ‏מאקו‏, 17 באוגוסט 2012 יפה רזיאל, הצלף העיוור, באתר ynet, 10 בנובמבר 2002 גאווה עיוורת באתר ארגון נכי צה"ל דודי כליפא, זוהר בדשא, באתר הארץ, 15 ביולי 2003 שרון בריאיון באתר של קיסריה ynet, הגולפאי העיוור הטוב בעולם - הישראלי זהר שרון, באתר ynet, 26 בדצמבר 2005 כתבה באנגלית בעיתון San Diego Jewish Journal רשימת הגולפאים בקטגוריה B1 באתר של IBGA ynet, זהר שרון זכה באליפות העולם בגולף לעיוורים, באתר ynet, 14 באוגוסט 2008 מור מרקוס, ‏הגן על התואר: זהר שרון שוב אלוף העולם בגולף, באתר ‏מאקו‏, 23 באוגוסט 2010 אברהם תשובה, בפעם הרביעית: זהר שרון אלוף העולם בגולף, באתר ynet, 18 ביולי 2012 ynet, הגולפאי העיוור זוהר שרון זכה באליפות בריטניה, באתר ynet, 9 באוגוסט 2007 ynet ספורט, גולף: זהר שרון זכה באליפות קנדה הפתוחה, באתר ynet, 17 ביולי 2012 "גולף: טייגר וודס הישראלי" באתר "כאן נעים" אברהם תשובה, צוות לעניין: ציוות מיוחד באליפות ישראל בגולף, באתר nrg‏, 12 באוקטובר 2010 ציפי קפל, הכוכבים של אליפות הגולף: נכה ועיוור, באתר mynet (כפי שנשמר בארכיון האינטרנט), 11 באוקטובר 2009 אירועים והתרחשויות סביב עולם הגולף באתר every.one "זהר שרון הוביל את נבחרת שאר העולם לניצחון" באתר איגוד הגולף בישראל זוהר שרון שמר על התואר כאלוף העולם לעיוורים, באתר וואלה, 18 במאי 2014 תואר נוסף לגולפאי העיוור, זהר שרון ממועדון גולף קיסריה באתר מגזין המושבות אברהם תשובה, בפעם ה-6 ברציפות: זוהר שרון אלוף העולם בגולף לעיוורים, באתר ynet, 16 בנובמבר 2016 ynet, אנשי השנה: מצביקה הדר ועד שרון, באתר ynet, 15 בספטמבר 2003 הגולפאי זהר שרון צורף להיכל התהילה הישראלי, באתר ONE‏, 21 ביולי 2013 "THE CHAIRMAN'S AWARD OF EXCELLENCE" באתר "היכל התהילה של הספורט היהודי" (באנגלית)